Nú verður væntað, at allar familjurnar, sum hava søkt Almannaverkið um familjuískoytið, fáa familjuískoytið innan tvær vikur. Frá síðst í hesum mánaðinum verður útgjaldið goldið regluliga. Sambært landsstýriskvinnuni við almannamálum er familjuískoytið eitt stig á vegnum at loysa tær avbjóðingar, sum hesar familjur hava:-Fíggjarlig hjálp er ongantíð øll loysnin, men tað tekur tíð at loysa teir avbjóðingar, sum hesar familjur hava. Tað er neyðugt við fleiri samansettum átøkum at fyribyrgja at familjur gerast fátækar, sigur Eyðgun Samuelsen og nevnir útbúgvingar- og arbeiðsmarknaðarpolitikk sum ítøkilig mál, ið landsstýrið arbeiðir við. Hallur Thomsen, depilsstjóri í Almannaverkinum, veit ikki, hvussu nógv fara at fáa útgoldið familjuískoyti, tí umsóknir koma inn alla tíðina. Fyri mánað síðan vóru um 300 umsóknir innkomnar. Familjuískoytið er ein fíggjarligur stuðul, sum verður veittur familjum við børnum, har inntøkurnar eru lágar. Familjuískoytið er sett soleiðis saman, at stakir uppihaldarar við einum barni fáa 18.000 kr. um árið fyri fyrsta barnið, umframt 5.000 kr. fyri hvørt barnið, sum er afturat tí fyrsta barninum. Hjá pørum við einum barni er familjuískoytið 22.000 kr. um árið, umframt 5.000 kr. fyri hvørt barnið, sum er afturat. Fult familjuískoyti verður veitt teimum, sum hava húskisinntøku upp til 190.000 kr. um árið, og lækkar ískoytið stigvíst, so hvørt sum inntøkan hækkar, og er familjuískoytið heilt burtur, tá samlaða húskisinntøkan er umleið 275.000 kr. hjá støkum og umleið 295.000 kr. hjá teimum, ið ikki eru støk. Familjuískoytið er skattafrítt. Tað eru familjur við lágum inntøkum, sum kunnu søkja um familjuískoyti, og endamálið við ískoytinum er at bøta um ringastu avleiðingarnar av at hava eina lága inntøku. Løgtingið játtaði 8,3 milliónir krónur til endamálið í ár, og lógin kom í gildi 1. januar í ár.